google/wiki40b huggingface dataset:
עידן בר-און

קריירה

בר-און שיחק בליגות הנמוכות בישראל אך פרש בעקבות פציעה בברכו, והחל את קריירת האימון בגיל צעיר. תחילה שימש כמאמן במועדון הפועל נצרת עילית בקבוצת הילדים, ולאחר מכן בקבוצות הנערים והנוער. בעקבות שני ניצחונות של קבוצתו על קבוצת הנוער של הפועל פתח תקווה, קיבל המאמן פנייה מהקבוצה על מנת לשמש כמאמן הנוער שלה בעונת 2013/2014. הקבוצה שיחקה את בליגה השנייה, ובר-און הצליח להעפיל עימה לליגת העל. עונה לאחר מכן קודם לתפקיד מאמן הקבוצה הבוגרת, שהעפילה עונה קודם לכן לליגת העל. בר-און, יליד טבריה ותושב הצפון, היה ידוע כאוהד הפועל פתח תקווה מגיל צעיר, ואף היה מגיע באופן קבוע, למרות המרחק, למשחקי הקבוצה. ב-8 בפברואר 2015 פוטר בר-און מתפקידו.
ביולי 2015 התמנה בר-און למאמן במכבי שעריים מליגה א'. בפברואר 2016 פוטר מאימון הקבוצה. ב-17 באוקטובר 2016 מונה למאמן הפועל נצרת עילית מהליגה הלאומית. ב-11 בינואר 2017 פוטר מתפקידו. ב-14 בדצמבר 2017 מונה למאמן הפועל בית שאן מליגה א', אך עזב כעבור שבועיים בלבד בעקבות מצבה הכלכלי והמקצועי של הקבוצה. ב-24 בדצמבר 2017 מונה למאמן עירוני נשר.
ב-7 בנובמבר 2018 מונה למאמן מכבי הרצליה, עמה הגיעה עד לצמד משחקי המבחן על העלייה לליגה הלאומית נגד הפועל עכו, בהם הפסידה הקבוצה בתוצאה 7-4. ב-12 ביוני 2019 מונה למאמן מכבי יבנה.
הטוסטר הקטן והאמיץ

העלילה

חבורת חפצים (טוסטר, שמיכה חשמלית, מנורת שולחן, רדיו, ושואב אבק) נוסעים לחפש את "האדון" שלהם, רוֹבּ, שהם מכירים מאז היותו ילד והוא גדל והגיע זמנו לנסוע לפנימייה. טרם החל מסעם הם היו צריכים למצוא דרך לנוע. היו להם חמישה ניסיונות כושלים כאשר האחרון היה המוצלח ביותר שכן הוא היה קרוב מאוד להיות הצלחה אולם חוט-החשמל היה קצר מדי. בעזרת מוחם הצליחו המכשירים לגלות שמוטב להם להשתמש בסוללה וכך יכלו לצאת למסעם. 
במסעם קורות בעיות שונות: הסוללה התרוקנה, הנורה של המנורה נשרפה, השמיכה נתקעה על ענף, החבורה נפלה למפל מים בניסיון כושל לחצותו והחבורה כמעט שקעה בבוץ, אולם ניצלה על ידי איש שמן. בבית האיש השמן נותנת מנורה אחרת, כמתנה, את נורתה למנורה במקום זו שנשרפה. החבורה הרגישה פחד במקום הזה ולא רצתה להיות בו. היא הצליחה, יחדיו, להפחיד את האיש השמן ולבסוף היא ברחה מן המקום. 
החבורה הגיעה לבית בו היו מכשירי-חשמל מודרניים שטענו כי "אין לכם מקום איתנו כלל" כפי שאמר השיר ששרו יחדיו. מסתבר שהמנורה שפתחה להם את הדלת היא לא כל-כך חביבה שכן היא דחפה את החבורה לאשפה וזו הגיעה למגרש-גרוטאות רחב-ממדים לגריסת מכוניות. 
במגרש הגרוטאות נכח מגנט ענקי. למקום הגיעו רוב וחברתו כריס. רוב מצא תמונה ישנה שלו שהחבורה לקחה עמה, תמונה שנשברה אבל התמונה עצמה לא ניזוקה. התמונה עפה מהם בטעות. בעת שנעו על המסוע מצא רוב אותם והתלהב למצוא את חפציו הישנים. המגנט מיגנט אותם ורוב ניסה להיאבק עמו אך לא עמד בעוצמת המיגנוט החזקה שלו. רוב לא נהרג על ידי מכונת הגריסה בזכות הטוסטר שעצר את גלגלי-השיניים שלו בגופו. לאחר מכן רוב תיקן את הטוסטר ולקח את המכשירים אתו, במכונית שלו. הסרט הסתיים בכך ששואב-האבק אמר לרדיו "אתה כזאת גרוטאה"! והדבר תאם את נוכחותם במגרש-הגרוטאות לפני כן. לאור ההקשר הזה צחקה החבורה.
עמנואל חי ריקי

רבי רפאל עמנואל חי ריקי (Ricchi; ט"ו בתמוז ה'תמ"ח, 1688, פרארה - א' באדר ה'תק"ג, 1743) היה רב מקובל ופייטן איטלקי. נודע בעיקר על שם חיבורו משנת חסידים.

חייו

נולד לאברהם ומרים, ובעודו תינוק עברה משפחתו לרוויגו, עיר מולדת אמו. בגיל שש התייתם מאביו, ודודו אחי אמו הרב ידידיה רבינו פרנס את המשפחה וגידל את הילדים. כשהיה בן 19 נפטר דודו, ומאז, כדי להתפרנס, החל לנדוד על מנת להתפרנס כמלמד.
בנדודיו עבר בגוריציה ובפירנצה ושם נשא את אשתו מרים. הסיבה שהוכרח לעזוב את גוריציה היא כי הקהילה הספרדית לא יכלה לסבול את דעתו שאשכנזים לא צריכים להניח תפילין בימי חול המועד גם אם הם נמצאים בקהילה ספרדית. משם עבר לוונציה, גם שם התפרנס כמלמד עד שחלה ותלמידיו התפזרו. אחר כך נקרא לטריאסט לשמש שם כמלמד. בתור מורה, כדי להמחיש לתלמידים את סיפור המקרא על מלאכת המשכן וכליו הוא יצר דגם מקרטון של המשכן וכליו. בעקבות זאת הוא כתב את ספרו "מעשה חשב" לבאר את מלאכת המשכן בסגנון של משניות עם פירוש.
בספריו הוא מחזיק את עצמו לתלמידו של ר' נתן פינקארלי בן ר' יואל שהיה מורה הוראה באלכסנדריאה דיל"ה פאלי"ה וקורא לו "מורו ורבו".
כשהיה בן שלושים עלה לארץ ישראל והתיישב בצפת, בה למד את חכמת הקבלה ועסק בכתבי האר"י. בצפת ערך מחדש את חיבורו הקצר שהיה באמתחתו בשם "דקדוקי עניות" וקרא לו "הון עשיר". לאחר כשנתיים עזב את צפת עקב מגפה שפרצה בגליל העליון ויצא לחוץ לארץ. על הספינה בה נסע התנפלו שודדים ושבו אותו עם משפחתו. לאחר ארבעים יום נפדה ובא לאיטליה, לעיר ליוורנו. בתקופה זו חיבר את חיבורו העיקרי "משנת חסידים". משם נתבקש לכהן כרב בפירנצה. לאחר ארבע שנים חזר לליוורנו כדי לעסוק בהדפסת ספריו. לאחר מכן יצא למכור את ספריו בערים המרכזיות באותה תקופה: איזמיר, סלוניקי, קושטא, אמסטרדם ולונדון.
באחרית ימיו החליט לחזור לארץ ישראל, בדרך התעכב כשנתיים בארם צובא, שם סחר בסחורות ששלחו לו מליוורנו. לאחר שצבר די בשביל פרנסתו, עלה לארץ ישראל והשתכן בירושלים.
קשרי ידידות והערכה הדדיים היו לו עם בן דודו ר' יוסף אירגאס שנתן הסכמה לספרו "הון עשיר", והוא נתן הסכמה לספרו של הרב אירגאס "שומר אמונים".

סוף ימיו

הרב עמנואל רצה לייסד ישיבה בירושלים, ולצורך זה יצא לחוץ לארץ כדי לגייס תרומות וגם כדי להדפיס את שאר ספריו שלא נדפסו. לאחר כשנתיים של נדודים חזר לארץ ישראל ובדרך פגעו בו שודדים ורצחוהו נפש בראש חודש אדר ה'תק"ג. שבוע אחר כך הובא לקבורה בצ'נטו שבבולוניה. בחצרו בירושלים הוקמה ישיבת כנסת ישראל בראשותו של רבי חיים אבן עטר הידוע בכינויו ה"אור החיים". ישיבה זו התקיימה לפחות עד לשנת 1886 ולמדו בה מחשובי הרבנים בירושלים באותם הימים.
בשנת 2011 הוקמה מצבה על קברו על סמך מפות הקבורה העירוניות, וביום הפטירה עלה מניין על קברו.
פיזיולוגיה

פִיזְיוֹלוֹגְיָה היא המדע העוסק בחקר התפקוד המכני, הפיזי והביוכימי של גופם של יצורים חיים.
פיזיולוגיה באופן מסורתי נחלקת לפיזיולוגיה של הצמח ולפיזיולוגיה של יצורים חיים. לדוגמה, את חלק מתובנות המחקר על תא שמרים ניתן ליישם גם בתא אנושי. באופן כללי ההסתברות לדמיון בתגובות בין מינים שונים אינה ידועה.
הכלים המשמשים למחקר הפיזיולוגיה של בני האדם מרחיבים את הכלים והשיטות למחקר חיות. במחקר ניתן להשתמש במיקרוסקופ ובצביעה היסטולוגית. גם הפיזיולוגיה של הצמחים שואלת כלים משני שדות מחקר אלו. היקף הנושאים למחקר הוא גדול לפחות כמו אילן היצורים החיים עצמו. בשל המגוון הרחב נוטה המחקר בתחום הפיזיולוגיה של בעלי החיים להתרכז בהבנה איך תכונה פיזיולוגית משתנה לאורך האבולוציה של בעלי החיים. 
תחומי מחקר חדשים התפתחו מתוך המחקר הפיזיולוגי כגון ביוכימיה, ביופיזיקה, ביומכניקה ופרמקולוגיה.
על המחקרים הבולטים בתחום מוענק פרס נובל לפיזיולוגיה או לרפואה. בנוסף לכך, האקדמיה הבלגית מעניקה פרס גלוגה דו-שנתי לזכר גוטליב גלוגה.
מיכאל רייזיחר

קריירה

רייזיחר החל את הקריירה שלו בקבוצת אייאקס אמסטרדם, ובילה את שנותיו הראשונות בבוגרים, בהשאלות לקבוצות וולנדהאם וחרונינגן. אחרי שחזר מההשאלות לאייאקס, הוא זכה עם הקבוצה בליגת האלופות בשנת 1995. בשנת 1996, הוא חתם במועדון האיטלקי מילאן, אבל לאחר שנפצע והושבת עד סוף העונה, הוא עזב את מילאן לברצלונה הספרדית. בברצלונה הוא שיחק במשך 7 עונות, וזכה עימה פעמיים באליפות הלה ליגה ובגביע המלך הספרדי. בשנת 2004, הוא עבר תחת חוק בוסמן, למועדון הכדורגל האנגלי מידלסברו. ב-31 באוגוסט 2005, הוא חזר להולנד, לקבוצת פ.ס.וו איינדהובן, בה שיחק שנתיים לפני שפרש.
הופעת הבכורה שלו במדי נבחרת הולנד, הייתה ב-12 באוקטובר 1994, נגד נבחרת נורווגיה. הוא שיחק עבור הולנד במהלך טורנירי יורו 1996, מונדיאל 1998, יורו 2000 ו-יורו 2004. הוא פרש מן הנבחרת הלאומית לאחר יורו 2004. זמן קצר לאחר שחתם באיינדהובן, הוא הצהיר שהוא שוקל לשוב לשחק במדים הלאומיים של הולנד, אם ההזדמנות תהיה אפשרית. בכל זאת, רייזיחר מעולם לא זומן שוב לסגל הנבחרת.
הוא פרש מכדורגל ב-30 באפריל 2007, יום לאחר המחזור האחרון של ליגת העל ההולנדית, בו הבטיחה קבוצתו פ.ס.וו איינדהובן את האליפות.
תיפסה

תיפסה (באדיגית: Типсэ, "נשמתנו") היא הלהקה הצ'רקסית הייצוגית של היישוב הצ'רקסי כפר כמא. הלהקה נוסדה בשנת 2006, כיוזמה של צעירים וצעירות תושבי הכפר, וזאת בשל הצורך להצגת הפן הפולקלורי של התרבות הצ'רקסית העתיקה, ולהטמעת המשמעת והאיפוק הדרושים מכל רקדן ורקדנית צ'רקסים, גם בדור החדש. הלהקה מונה כ־20 רקדנים ורקדניות.
הלהקה ייצגה את מדינת ישראל בשנת 2008 בפסטיבל המחולות הבינלאומי "פראגדקי יארמאק" שנערך בעיר פראג, צ'כיה. בשנת 2010 זכתה תיפסה במקום הראשון בתחרות המחולות על שם לאה פורת, שבה השתתפו כ־50 להקות שונות מרחבי הארץ.

הפסטיבל בצ'כיה

בשנת 2008 הוזמנה להקת תיפסה להשתתף בפסטיבל מחולות בינלאומי בעיר פראג שבצ'כיה במסגרת חגיגות פסטיבל "פראגדקי יארמאק". תיפסה השתתפה כנציגה הרשמית של מדינת ישראל ודגל ישראל נתלה יחד עם דגלי המדינות המשתתפות.

המופע בכפר כמא

בשנת 2009 הגיע כוריאוגרף צ'רקסי מהמולדת הקווקזית אשר הגה את רעיון הקונצרט. בשנה זו הלהקה ערכה את המופע הראשון מסוגו בתולדות כפר כמא.
מעבר לחצות

תקציר העלילה

שחקנית צרפתייה שובת לב, נואל פאז' (מארי-פראנס פיזייה), היוצאת למסעה מעיר הדיג מרסיי אל עבר התהילה. בקצהו האחר של הגלובוס, קתרין אלכסנדר (סוזן סרנדון), אישה צעירה, הנאבקת על הכרה והצלחה כעיתונאית בשיקגו. טייס המלחמה האמריקאי לארי דאגלס (ג'ון בק) טייס ונער שעשועים טיפוסי מארצות הברית, מקיף את כדור הארץ ושובה ברשתו נשים.
הסיפור עוקב אחר שלושת האנשים הללו, לארי מרמה בתחילה את נואל ולאחר מכן נושא לאישה את קתרין. הסיפור כולו עוסק בניסיונות הנקמה של נואל אולם לבסוף מה שמכריע את הכף הוא אהבתה ללארי בעוד חייה מתנפצים לרסיסים. קונסטנטין דמיריס (ראף ואלונה) הוא איל הון יווני, שאינו שוכח ואינו סולח. הוא שולט בחייהן של שלוש הנפשות האחרות הפועלות באופן בלתי צפוי.
שזאד לטיף

קורות חייו

לטיף נולד בלונדון, וגדל בטאפנל פארק שבצפון לונדון. מוצאו הוא פקיסטני, אנגלי וסקוטי. הוא למד בבית הספר למשחק של תיאטרון בריסטול אולד ויק. על הבמה שיחק בין השאר בהפקה של המחזה "המלך ליר" בתפקיד קורנוול, ובמחזה "בית ספר לשערוריות" מאת ריצ'רד שרידן בתפקיד ג'וזף סרפייס. הוא הפסיק את לימודיו כשנה לפני שקיבל את התפקיד בסדרה "ספוקס".

קריירה

כשחקן מקצועי הופיע לטיף בתיאטרון בדמות ריקי רומה במחזה "גלנגרי גלן רוס" בפסטיבל הפרינג' באדינבורו, ובמחזה "Mumbai Tales" בתיאטרון בלו אלפנט בלונדון.
התפקיד החשוב הראשון שלו בטלוויזיה היה בסדרת הריגול "ספוקס". הוא שיחק בתפקיד קלם פנדנגו בשלוש העונות של הסדרה הקומית "Toast of London" בכיכובו של מאט ברי.
ב-2016 הצטרף לטיף לצוות שחקני הסדרה "פני דרדפול" לגלם את דמותו של ד"ר ג'קיל.
החל מ-2017 משחק לטיף בתפקיד ראשי בסדרת הטלוויזיה "מסע בין כוכבים: דיסקברי", דמותו היא של הקלינגון ווק שעליו הולבשה דמות אנושית כחלק ממשימת ריגול.

חיים אישיים

בסדרה "ספוקס" גילם לטיף דמות של מומחה מחשבים, בעוד שהוא מעיד על עצמו שהוא טכנופוב. נכון ל-2012 חי לטיף בקמדן שבלונדון.
מחכים למשיח (שיר)

רקע

השיר נכלל באלבום הסולו החמישי של חנוך מחכים למשיח, שיצא לאור בשנת 1985. האלבום כלל התייחסות למלחמת לבנון הראשונה ולמשבר הכלכלי של שנות ה-80 בישראל. את האלבום יצר שלום חנוך לאחר כישלון מסחרי של תקליטיו הקודמים "חתונה לבנה ו"על פני האדמה", שהביא לכך שחברת התקליטים סי בי אס צימצמה את התקציב שהוקצה להקלטת האלבום.
בשנת 1984 נכנס שלום חנוך לגור בדירה שכורה עם זוגתו דאז דפנה ארמוני בכיכר המדינה בתל אביב. עם כניסתם לדירה הם הבחינו כי היא אינה מתאימה לצורכיהם. חנוך ביקש מבעל הדירה לבטל את החוזה ולצאת ממנה, אך זה דחה את בקשתו. מאורע זה הוביל את חנוך לכתוב את השיר.
התקופה בה נכתב השיר התאפיינה בסיום מלחמת לבנון הראשונה, ובמשבר כלכלי בישראל שהתרחש בשל ויסות מניות הבנקים. נפילת הבורסה בתקופה זו הביאה ישראלים רבים לאבד את כספי השקעתם.
השיר אמור היה להיות מוקלט בקצב איטי מזה שהוקלט, אך בשל אי הבנה באולפן ההקלטות עם המפיק המוזיקלי משה לוי הוקלט "מחכים למשיח" כשיר קצבי.

תוכן השיר

בבית הראשון מוזכרות דמויות בשם ירוחם ויהודה. שיושבים במשרד יועצים "ארציאלי בע"מ", ומחכים למשיח, המתואר כאיש מפתח, אשר "ידו בכל ויד כל בו".
בבית השני מתווספות דמויות נוספות: ירדנה היפה, הבחורה היחידה המוזכרת בשיר, ארציאלי הבן, עזרא וארציאלי האב, וניכרת אווירת מתח במקום.
בבית השלישי נכנס שוטר למשרד. המסובים תמהים מה קרה, והשוטר מסביר להם שהייתה תאונה.
ארציאלי הבן שואל את השוטר בבית הרביעי למי ארעה התאונה. השוטר מסביר לו שקרתה תאונה למדינה. השוטר מזכיר שהבורסה נפלה, אנשים מתאבדים בקפיצה מהגג, וגם משיח קפץ ונהרג. עזרא שמתברר שהוא קבלן, גם הוא נעצב, ואף ירדנה המומה.
בבית האחרון הדובר מתייחס לנעשה במדינה, ומצטט את התבטאות של שר האוצר יורם ארידור ששודרה במהדורת החדשות "מבט" של רשות השידור "הציבור מטומטם ולכן הציבור משלם". ארידור התבטא כך בעקבות מחשבה של ישראלים רבים לעשות "כסף קל" בבורסה ללא מאמץ, מתוך מחשבה שהמדדים בבורסה לעולם לא יירדו, על רקע פרשת ויסות הבנקים. לסיום עובר הדובר לדבר על עצמו, ומספר כי אותו מעניינת ירדנה, שהוא הולך למילואים, וגם הוא נמצא במצב כלכלי גרוע.

הצלחה

השיר נבחר כשיר השנה במצעד הפזמונים העברי השנתי של גלי צה"ל. במצעד השנתי של רשת ג' דורג "מחכים למשיח" במקום השלישי. השיר זכה להשמעות רבות ברדיו גם שנים לאחר יציאתו.
לוויין גאוסינכרוני

לוויין גיאוסינכרוני הוא לוויין במסלול גיאוסינכרוני, עם זמן מחזור של הקפה השווה למחזור סיבוב כדור הארץ סביב עצמו. לוויין כזה יגיע לאותו מיקום אחרי יום שלם, לאחר ביצוע מסלול שהוא וריאציה של אנלמה (analemma).

היסטוריה

הרעיון הוצע לראשונה על ידי הרמן פוטוצ'יק (Herman Potočnik) בשנת 1928 והפך פופולרי לאור השמוש שעשה בו סופר המדע הבדיוני ארתור סי. קלארק בפרסום שנקרא בזמנו "עולם אלחוטי ב 1945" (Wireless World in 1945). קלארק תיאר שלוש חלליות ענק מאוישות הנעות סביב כדור הארץ. הוא חי טרם פיתוח תורת האלקטרוניקה של מצב מוצק. כיום הלוויינים רבים, אינם מאוישים, ואינם גדולים במיוחד.
ידוע כיום כ"אבי הלוויינים הגיאוסינכרוניים", הרולד רוזן (Harold Rosen), מהנדס יהודי בחברת "Hughes Aircraft Company", המציא את הלוויין הסינכרוני הראשון, Syncom 2. הוא שוגר על רקטת Delta מ Cape Canaveral ביולי 1963. כמה חדשים לאחר מכן נעשתה שיחת הטלפון הראשונה בעזרת תקשורת לוויינית היא הייתה בין נשיא ארצות הברית ג'ון קנדי וראש ממשלת ניגריה אבובכר טפאווה בלווה.

מקרים פרטיים נפוצים

מקרה מיוחד של לוויין גיאוסינכרוני הוא לוויין גיאוסטציונרי שמסלולו גיאוסינכרוני בדיוק מעל קו המשווה. סוג נוסף של מסלול גיאוסינכרוני בשמוש על ידי לוויינים הוא הקפה טונדרה אליפטית.
אימאן

קורות חייה

אימאן נולדה במוגדישו שבסומליה למריאן ולמוחמד עבדולמג'יד. אביה היה דיפלומט וכיהן כשגריר סומליה בערב הסעודית, ואמה הייתה גינקולוגית. לאימאן שני אחים: אליאס ופייסל, ושתי אחיות צעירות: אידיל ונאדיה. אימאן התחנכה במצרים ובקניה, שם למדה מדעי המדינה באוניברסיטת ניירובי. היא מוסלמית ודוברת חמש שפות באופן שוטף: סומלית, ערבית, איטלקית, צרפתית ואנגלית.

קריירת דוגמנות

בעודה לומדת באוניברסיטה, אימאן נתגלתה על ידי הצלם האמריקני פיטר בירד ובשל כך עברה להתגורר בארצות הברית - כדי להתחיל את קריירת הדוגמנות שלה. עבודת הדוגמנות הראשונה שלה הייתה לירחון האופנה "ווג" בשנת 1976. עד מהרה הופיעה בשערי מגזיני אופנה יוקרתיים רבים וביססה את מעמדה כדוגמנית על.
עם צווארה הארוך, קומתה הגבוהה, גזרתה הצנומה, מבטאה האקזוטי וגוון הברונזה של עורה, אימאן זכתה להצלחה מסחררת בעולם האופנה אף על פי שהיא עצמה מעידה כי מראה הוא סומלי טיפוסי. אימאן הפכה להשראה של מעצבים בולטים כגון: הלסטון, ג'אני ורסצ'ה, קלווין קליין, איסי מיאקי, דונה קארן ובייחוד איב סן-לורן.

קריירת קולנוע

לאימאן יש מספר הופעות קטן כשחקנית מזדמנת בסרטי קולנוע וסדרות טלוויזיה. הופעתה הראשונה הייתה בסרט בריטי בשנת 1979 בשם הגורם האנושי. ב 1985 הופיעה בסרט זוכה האוסקר - זיכרונות מאפריקה לצד רוברט רדפורד ומריל סטריפ. במסע בין כוכבים 6: הארץ הלא נודעת - שיחקה חייזרית בעלת יכולת לשנות את הופעתה לצד ויליאם שאטנר ב 1991. הופיעה בקליפ של מייקל ג'קסון - Remember the Time, לצידם של ג'קסון, אדי מרפי והכדורסלן מג'יק ג'ונסון.

אימאן קוסמטיקה

לאחר שני עשורים של דוגמנות, פתחה אימאן חברת קוסמטיקה בשנת 1994 שהתמקדה בתמרוקים לבעלות גוון עור כהה כשלה. באותה התקופה הביקוש לכך היה רב וההיצע נמוך. אימאן השתמשה בניסיון שרכשה בערבוב חומרים כדי לייצר לעצמה תמרוקים והמוצרים הנמכרים בחברה הם פרי פיתוחה האישי, כמו כן, אימאן היא הפרזנטורית של החברה. נכון לשנת 2010 החברה שווה 25 מיליון דולר.

Global Chic

בעקבות פרסומה הרב פנה לאימאן בשנת 2007 המנכ"ל של חברת HSN וביקש ממנה ליצור קולקציית בגדים. הקולקציה הראשונה שלה הושפעה מילדותה במצרים והדוגמנות עבור הלסטון. כיום, קולקציית התכשיטים שלה היא אחת מהארבע הנמכרות ביותר מבין 200 מותגים שמחזיקה חברת HSN.

קריירת טלוויזיה

אימאן הופיעה בשני פרקים של "מיאמי וייס". היו לה הופעות אורח בסדרות "כחום הלילה", "Back in the World" ו-"Love At First Sight". בשנת 2000 הייתה מארחת של סדרת הריאליטי "פרויקט מסלול (קנדה)". בשנת 2010 השתתפה בסדרת ריאליטי נוספת בשם "The Fashion Show", ביחד עם חברה, המעצב איציק מזרחי.

אוטוביוגרפיה

בשנת 2001 הוציאה לאור את האוטוביוגרפיה שלה בשם: I am Iman, המגוללת את קורותיה ומותחת ביקורת על אמריקה הגזענית.

חיים פרטיים

אימאן נישאה בגיל 18 ליזם סומלי והתגרשה כעבור כמה שנים. ב-1977 נישאה לכדורסלן האמריקני ספנסר הייווד וב-1978 נולדה להם בת. ב-1987 התגרשה. ב-1992 נישאה לזמר הבריטי דייוויד בואי שנפטר בינואר 2016. ב-2000 נולדה בתם.
TV8 (טורקיה)

היסטוריה

הערוץ עלה לשידור ב-22 בפברואר 1999, והצטרף לרשימת הערוצים הארציים בטורקיה בשנת 2003 על ידי שינוי הלוגו והפורמט שלו. הערוץ החל לשדר חדשות בשנת 2005.
בספטמבר 2013 הציג הערוץ סמליל חדש, שהיה בשימוש במשך שנה אחת בלבד, ובחודש אוגוסט 2014 העלה הערוץ סמליל חדש ובו הספרה 8 בצבע כסף והגדלת האותיות TV.

תוכניות טלוויזיה

לצד תוכניות נוספות, הערוץ משדר את הגרסאות הטורקיות של The Voice, הישרדות, אוטופיה וGot Talent.
מאז 1999 עד 2013 שידר הערוץ מגזינים חדשותיים שונים, וכמו כן שידר הערוץ מהדורת חדשות. בשנת 2013 לאחר רכישת הערוץ הוחלט להוריד את כל תוכניות האקטואליה בערוץ על מנת ליצור ערוץ בידור ללא חדשות כלל, ועקב כך כל עובדי מערכת החדשות של הערוץ איבדו את מקור פרנסתם. כל תוכניות הספורט, למעט שתיים בלבד, הוסרו גם הן מלוח השידורים.
אוגמונדור כריסטינסון

פראם

כריסטינסון התחיל את הקריירה שלו בפראם. ב-12 ביוני 2006 כריסטינסון ערך את הופעת הבכורה שלו בקבוצה הבוגרת במשחק הליגה נגד האוקר, כאשר הוא עוד לא בן 17. את המשחק ניצחה פראם 0-3.
כריסטינסון חזר לקבוצת הנוער ובעונת 2009 ערך את הופעתו השנייה בקבוצה. בעונת 2011 כריסטינסון הפך לשוער הראשון בקבוצה.
בסיום עונת 2013 נבחן במות'רוול ובסנדנס אולף, אך בסופו של דבר נשאר בפראם.

ראנס

ב-16 ביולי 2014 כריסטינסון חתם לעונה בראנס מליגת העל הדנית. בעונה בה שיחק בראנס, כריסטינסון רשם רק ארבע הופעות ובתום העונה עזב את המועדון.

האמרבי

ב-2 ביוני 2015 כריסטינסון חתם לשלוש עונות בהאמרבי מליגת העל השוודית. כריסטינסון שהגיע באמצע העונה בשוודיה, שיחק 15 משחקי ליגה עד לסיום העונה.
ב-15 במרץ 2016 כריסטינסון הבקיע את הפנדל המכריע בדו-קרב בעיטות עונשין במסגרת רבע גמר הגביע השוודי נגד א.י.ק. סולנה.

אקסלסיור

ב-31 באוגוסט 2017 כריסטינסון חתם באקסלסיור רוטרדם מליגת העל ההולנדית לעונה אחת עם אופציה לעונה נוספת.

לאריסה

בתחילת קיץ 2018 כריסטינסון החל במשא ומתן עם מכבי פתח תקווה, אך בסופו של דבר כריסטינסון לא חתם בקבוצה. באוגוסט 2018 כריסטינסון חתם בלאריסה מליגת העל היוונית.

קריירה בינלאומית

ב-4 ביוני 2014 כריסטינסון ערך את הופעת הבכורה שלו בנבחרת איסלנד במשחק ידידות נגד אסטוניה. ב-13 באוקטובר 2015 כריסטינסון ערך את הופעת הבכורה שלו במסגרת רשמית במשחק נגד טורקיה במסגרת מוקדמות יורו 2016, משחק שבסיומו איסלנד העפילה ליורו 2016 לראשונה בתולדותיה.
כריסטינסון נכלל בסגל הנבחרת לקראת היורו, בו היא הגיעה עד לרבע הגמר.
מעלה (זווית)

מעלה היא יחידת מידה למדידת גודל של זווית. במעגל יש 360 מעלות (מספר זה נקבע על פי שיטת הספירה הבבלית), כלומר מעלה היא זווית שגודלה הוא 1/360 של המעגל. סימנה של מעלה הוא °, ולכן ניתן לכתוב "זווית של 90°", במקום "זווית של 90 מעלות".
המעלה נחלקת ל-60 דקות, כלומר דקה שווה לחלק ה-1/60 של מעלה. יחידה זו ידועה גם כ"דקת מעלה" או דקת קשת, וניתן לחלק אותה, אנלוגית לזמן, ל-60 שניות קשת, כלומר שנייה שווה לחלק ה-1/60 של דקה, או לחלק ה-1/3600 של המעלה.
הסימון הפורמלי לדקה הוא אפוסטרוף - (′). לדוגמה, 15 דקות ייכתבו כך - 15′. אולם, הסימון הנפוץ ביותר הוא הגרש הנטוי המקובל. באופן דומה מסומנת שנייה על ידי זוג גרשיים, לדוגמה 25 שניות ייכתבו כך -  25′′. 
כדור הארץ מסתובב סביב צירו דרך הקטבים 15 דקות של קשת בכל דקה אחת של זמן. דקת קשת אחת של כדור הארץ בקו המשווה היא בערך מיל ימי אחד.
יחידות מידה נוספות למדידת גודל של זווית הן הגראד, הרדיאן והאלפית. יחידת הרדיאן אינה שרירותית כמו המעלה, ולכן היא מקובלת יותר במתמטיקה, ואילו האלפית משמשת בעיקר בטיווח.
מעלה שווה 180/π רדיאנים.
זוויות נפוצות בשימוש הן 360° שהן מעגל שלם, 180° - חצי מעגל, 90° - זווית ישרה, 45° - חצי זווית ישרה, 60° - כיוון שהקוסינוס שלה הוא 1/2, 30° משום שהסינוס שלה הוא 1/2.
ווקה פיפל

היסטוריה

המופע הוצג לראשונה בשנת 2009. יוצרי המופע הם ישראלים, הבמאי והמפיק הוא ליאור כלפון והמנהל והמעבד המוזיקלי הוא שי פישמן. המופע כולל עיבודים ווקאליים ליצירות קלאסיות, פזמונים ומוזיקה מסרטי קולנוע, תוך אינטראקציה עם הקהל. הזמרים-שחקנים לבושים כולם בבגדים לבנים ומאופרים בלבן.
סיפור הרקע מאחורי המופע הוא על שמונה חייזרים אשר הגיעו מכוכב "ווקה". החייזרים התרסקו עם החללית שלהם בכדור הארץ מכיוון שמטען החללית התקלקל. בעולם הווקה חושבים עם מוזיקה ומתקשרים דרכה. מטען החללית נטען בעזרת "אנרגיה מוזיקלית" של המוזיקה באותו כוכב אליו הם מגיעים. דרך אינטראקציה עם הקהל החייזרים מצליחים להטעין מחדש את המצבר ולחזור לארצם.
הפריצה הראשונית של המופע נעשתה באמצעות האינטרנט, על ידי פרסום סרטון ("ההיסטוריה של המוזיקה בשלוש דקות"), מתוך המופע, באתר יוטיוב.
כתוצאה מכך גברה המודעות אליו וההפקה הועלתה ברחבי העולם. כחלק מיחסי הציבור למופע הם הוזמנו למהדורות חדשות של ערוצים ברחבי העולם וגם הציגו קטעים מהמופע בטקס הגראמי של דרום אמריקה.
בין 2013 לשנת 2014 הצטרף המוזיקאי אסף אברבוך לשורות הצוות האומנותי, כעוזרו של שי פישמן. במסגרת זו עיבד מספר קטעים שלא מבוצעים במופע אך הם חלק מהרפרטואר הווקאלי שלה.
פומרניה המערבית

מקור השם

ווייוודת פומרניה המערבית נושאת את שמו של האזור ההיסטורי "פומרניה", אשר הווייוודה יושבת במרכזו של אזור היסטורי זה. בפולנית מכונה האזור Pomorze, בגרמנית Pommern, ובלטינית Pomerania. שמות אלו, לדעת רוב החוקרים, קשורים לביטוי מהסלאבית עתיקה po-more, צירוף של po - אשר משמעותו "ליד" או "בסמוך", ו-more - אשר משמעותו "ים". בכך מרמז הביטוי לאפיון המרכזי של פומרניה, אזור החוף של דרום הים הבלטי. פומרניה מוזכרת לראשונה במסמך משנת 1046 במרומז, ובצורה מפורשת מספר שנים לאחר מכן. במהלך המאה ה-12 מבצע ההיסטוריון גאלוס אנונימוס שימוש רב במונח "פומרניה" לתיאור בקירוב של האזור שאנו מכנים כיום בשם זה. לאנונימוס הייתה תרומה להפיכתו של המונח למקובל. אדם נוסף שבאותה התקופה פעל באזור היה המיסיונר הגרמני אוטו מבמברג, אשר ביצע שימוש רב בכתביו בכינוי "פומרניה".

גאוגרפיה

פומרניה המערבית יושבת על חציו המערבי של החוף הפולני לים הבלטי, וממנו היא משתרעת דרומה לפנים הארץ. בעוד שפלת החוף במזרח חוף הים הבלטי, בווייוודה פומרניה, צרה יחסית, כאשר זו ממשיכה מערבה אל תוך פומרניה המערבית היא מתרחבת לכיוון דרום, כאשר אגן ההיקוות של נהר האודר מנקז את מימי אזור זה ואלו שמדרום לו אל הים הבלטי. נהר הנייסה נשפך לים במפרץ פומרניה, בצמוד לגבול פולין-גרמניה של ימינו, בקצה המערבי של פומרניה המערבית. בכך במידה רבה מתלכדת פורמניה המערבית עם השפלה הרחבה של אזור פולין גדול. עוד מערבה, בשטחי גרמניה, שפלת החוף מתרחבת עוד יותר לכיוון דרום. חלקים נרחבים של פומרניה המערבית כוללים בעיקר שדות חקלאיים. בדרום הווייוודה, ובעיקר בדרום מזרחה, מצויים יערות רבים.
הטמפרטורה השנתית הממוצעת בשצ'צ'ין, בירת הוויווידה, היא 9.1 מעלות צלזיוס. החודש הקר ביותר הוא ינואר (עם טמפרטורה ממוצעת של 0.2 מעלות צלזיוס), והחודש החם ביותר הוא יולי (עם טמפרטורה ממוצעת של 18.6 מעלות צלזיוס). הגשמים יורדים בעיקר בקיץ, כאשר כמות המשקעים השנתית הממוצעת היא 557.5 מ"מ.
בפומרניה המערבית יש שני פארקים לאומיים (Park Narodowy), שבעה פארקי נוף (Park krajobrazowe) ו-114 שמורות טבע (Rezerwat przyrody).
צבי טל

קורות חייו

צבי טל נולד בפולין כצבי טייטלבוים. אחיו היה ד"ר שלמה טל.
כשהיה בן שמונה עלה עם הוריו לארץ ישראל. למד בישיבת בני עקיבא כפר הרא"ה ושירת ב"הגנה" ובצה"ל.
למד משפטים באוניברסיטה העברית בירושלים, וסיים לימודיו בשנת 1953. עבד במשך 11 שנים במשרד עורכי הדין "ש. הורביץ ושות'", ולאחר מכן עסק במשך 14 שנים בעריכת דין כעצמאי. ב-1978 מונה לשופט בית המשפט המחוזי בירושלים. בתפקידו זה נמנה עם שופטיו של ג'ון דמיאניוק.
בשנת 1994 מונה לשופט בבית המשפט העליון, בכיסא של "השופט הדתי", במקומו של המשנה לנשיא מנחם אלון, ופרש לגמלאות בשנת 1997.
בשנת 1998 מונה ליו"ר ועדת העזבונות, העוסקת בחלוקתם של עזבונות שניתנו למדינה. בדו"ח מבקר המדינה לשנת 2002 נמתחה עליו ביקורת בנימוק של ניגוד אינטרסים. בעקבות זאת נפתחה נגדו חקירה פלילית, שהסתיימה בהחלטה לסגור את התיק, לאחר שהחקירה העלתה שפעל בתום לב.
בשנת 1999 מונה לעמוד בראש ועדה שתדון בהסדר דחיית שירות לבחורי ישיבה, ועדה שנקראה על שמו "ועדת טל". על-פי המלצות הוועדה אושר בכנסת החוק המכונה "חוק טל".
נשוי לחנה, בתו של הסופר, העיתונאי והעסקן הירושלמי דב נתן ברינקר, ונכדתו של הסופר הירושלמי אליהו יוסף ריבלין. לזוג נולדו שישה ילדים. ב-25 באוקטובר 1973, בסופה של מלחמת יום הכיפורים, נהרג בנם משה.

ההתנתקות

צבי טל ביקר בחריפות את תוכנית ההתנתקות:
"זה היה פשע אווילי, עקירה וגירוש של אזרחים תמימים. אנשים הושבו שם על ידי המדינה, לא על ידי הליכוד ולא על ידי הימין. דור שלישי גדל שם. הם ספגו אלפי פצמ"רים, הקריבו קורבנות."
— ראיון לשחר אילן, הארץ